На късно заседание тази вечер правителството вдигна размера на възможния безлихвен кредит за хората, останали без работа и доходи заради коронавируса от 1500лв, според плана досега, на 4500 лв еднократно.



Програмата е разработена от "Българска банка за развитие" и е с бюджет от 200 милиона лева.

За безлихвения кредит ще може да се кандидатства до края на годината. Кредитите се отпускат без нужда от обезпечения като условие. Те ще са със срок до 5 години, с минимум 6 и не повече от 24 месеца гратисен период. Лицата ще имат право на предсрочно погасяване на дълга без да се дължи комисиона за това.

И още едно решение в помощ на пазара на труда - правителството пренасочва над 233 млн. лева към оперативни програми за развитие на човешките ресурси и конкурентноспособност от други програми. С тези средства ще се финансират схеми за временна заетост и ще се осигури оборотен капитал на малки и средни предприятия като временна мярка в отговор на кризата.